text: Golfselskab mister 800.000 på at vinde skattesag 
  20 marts 2014 kl. 12.04
  Golfselskabet Stensballegaard Golf A/S har kæmpet mod SKAT i over to år om et krav på to millioner. Nu har golfselskabet vundet, men står tilbage med en advokatregning på 700-800.000 kroner.
  Et krav på 2.184.340 kroner dumpede ind ad brevsprækken hos Henrik Ahlefeldt-Laurvig fra Horsens. SKAT krævede de godt to millioner for moms af salget af aktier, men Henrik Ahlefeldt-Laurvig mente, SKAT havde begået en fejl, og det gav Landsskatteretten ham ret i efter to år. Det skriver Jyllands-Posten.
  Nu står direktøren for golfselskabet tilbage med regninger for advokater og revisorer på mellem 700.000 og 800.000 kroner, omkostninger som han selv skal betale. VK-regeringen 
  afskaffede nemlig ordningen med omkostningsdækning i 2009.
  - Det er jo David mod Goliat. Jeg synes, det er fuldstændig urimeligt, at vi som et lille firma selv skal betale sagsomkostningerne efter at have kæmpet mod SKAT, der har ubegrænsede midler, siger Henrik Ahlefeldt-Laurvig til TV SYD.
  